**Leul la vânat**

*Alecu Donici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Leul, lupul, vulpea şi câinele odat’,

Ca nişte buni vecini, s-au fost alcătuit,

Cu toţii întrunit,

Să umble la vânat:

Şi ce vor căpăta să-mpartă măsurat.

Se-ntâmplă dar, că vulpea-ntâi

Un cerb frumos au prins,

Şi adunând pe toţi ai săi,

Spre jertfă l-au întins.

– Acuma e treaba mea, băieţi,

Le zise leul lor.

Voi trebui numai să vedeţi

Cum eu împart uşor.

Şi despicând îndat’ pe cerb în patru părţi,

Au zis: „Aceste sunt frăţeştile bucăţi.

Şi iată: cea întâi e partea mea de frate;

A doua, pe drept ca unui leu se cade;

Ş-acea a treia tot mie se cuvine,

Precum voi ştiţi prea bine.

Iar de a patra, oricare s-ar atinge,

Pe loc îl voi învinge.”